Þróunarsamvinna : Sjö íslenskum félagasamtökum falið að ráðstafa rúmum 200 milljónum Heimsljós kynnir 11. desember 2019 14:45 Ungmenni í fátækrahverfum Kampala eru meðal þeirra sem njóta styrkja gegnum íslensk félagasamtök.gunnisal Utanríkisráðuneytið hefur gefið vilyrði fyrir styrkjum til sjö íslenskra félagasamtaka um ráðstöfun rúmlega 210 milljóna króna til verkefna á sviði þróunarsamvinnu . Flest verkefnanna eru langtímaverkefni sem fá árlegar greiðslur frá ráðuneytinu . Hæstu styrkjunum verður varið til verkefna í þremur Afríkuríkjum , Síerra Leóne , Úganda og Tógó . Frjáls félagasamtök gegna veigamiklu hlutverki í íslenskri þróunarsamvinnu og samstarf ráðuneytisins við þau hefur farið vaxandi á síðustu árum . Hæstu styrkirnir fara að þessu sinni til langtímaverkefna Rauða krossins , Hjálparstarfs kirkjunnar og SOS Barnaþorpa en auk þeirra fær Samband íslenskra kristniboðsfélaga , Styrktarfélagið Broskallar , Vinir Indlands og ABC barnahjálp styrki til skammtímaverkefna í Kenya , á Indlandi og í Búrkína Fasó . Þriggja ára verkefni á vegum Rauða kross Íslands í Síerra Leóne miðar að því að bæta heilbrigði og vellíðan berskjaldaðra samfélaga í samræmi við þriðja heimsmarkmið Sameinuðu þjóðanna um sjálfbæra þróun um að stuðla að heilbrigðu líferni og vellíðan fyrir alla frá vöggu til grafar . Verkefnið kallast „ Bridge “ og hefst á næsta ári . Það byggir á verkefni sem hefur verið í gangi á þessu ári og fær rúmlega 30 milljóna króna styrk frá ráðuneytinu fyrrnefnd þrjú ár . Hjálparstarf kirkjunnar hefur á síðustu árum stutt við bakið á ungu fólki í fátækrahverfum í Kampala , höfuðborg Úganda , með því að gefa þeim kost á starfsnámi í mismunandi starfsgreinum , efla hæfileika þeirra og getu til starfa á vinnumarkaði , auk ýmiss konar fræðslustarfs . Verkefnaáætlunin nær til fjögurra ára og styrkur ráðuneytisins nemur tæpum 13 milljónum króna á ári . Verkefni SOS Barnaþorpanna nær einnig til þriggja ára og verður unnið í Tógó . Markmið þess er að berjast gegn ofbeldi og kynferðislegri misnotkun á börnum , einkum stúlkum . SOS Barnaþorpin fá árlega rúmar 12 milljónir til verkefnisins . Tvö af skammtímaverkefnunum verða unnin í Kenya . Umsóknarfrestir fyrir verkefni á sviði þróunarsamvinnu eru auglýstir árlega . Sjá nánar á vef stjórnarráðsins . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .